Imtella' Ġunju 30, 2020 - Aġġornata 30 Ta' Ġunju, 2020 7:40pm Mill-ġimgħa d-dieħla se jibdew jitqassmu l-vouchers tal-mitt ewro li jistgħu jissarfu f'ħamsa u għoxrin elf negozju f'Malta u Għawdex. Il-Ministru għall-ekonomija Silvio Schembri qal li sa tmiem din il-ġimgħa, in-negozji li jistgħu jissarrfu dawn il-vouchers se jirċievu ittra b'kodiċi apposta biex jattivaw applikazzjoni fuq il-mobile biex biha jaċċettaw ħlas bil-vouchers u awtomatikament l-ammont dovut jiġi ddepożitat fil-kont bankarju tagħhom, dakinhar stess. Mal-ħamsa u għoxrin elf negozju ser ikunu jistgħu jsarfu l-vouchers ta' mitt ewro li ser jintbagħtu mill-gvern lir-residenti f'Malta u Għawdex biex tingħata spinta lill-attività ekonomika. Il-Ministru tal-Ekonomija Silvio Schembri ħabbar id-dettalji ta' kif ser taħdem is-sistema tal-vouchers bi proċedura sikura li tiġġarantixi l-validità ta' kull voucher li jista' jissarraf darba biss u meta jissarraf il-flus jiġu trasferiti awtomatikament dak in-nhar stess fil-kont bankarju tal-istabbiliment. Il-vouchers jistgħu jissarrfu sa tmiem Settembru f'lukandi u ristoranti u fi stabilimenti kummerċjali varji li kienu ngħalqu mal-awtoritajiet tas-saħħa bħala partijiet mir-restrizzjonijiet li kienu saru biex il-coronavirus ma jinfirix. Il-Konsulent tal-Ministeru Keith Abela qal li kull negozju se jsibha faċli li jirreġistra ruħu f'din is-sistema sempliċi b'applikazzjoni fuq il-mobile. "Se jkunu jistgħu jużaw smarthphone, meta jiġi klijent permezz tal-app jiskennjaw il-QR code, kopja tal-vat receipt u jirċievu l-fondi direttament fil-kont." Is-Sur Abela kompla jgħid li l-vouchers għall-pubbliku se jitqassmu bil-posta reġistrata u jistgħu jiġu trasferiti minn persuna għall-oħra. Il-Kap Eżekuttiv tal-Mimcol Stanley Mifsud spjega li kull persuna se tirċievi ħames vouchers ta' għoxrin ewro 'l wieħed, erba' li jkunu ta' lewn aħmar biex jintużaw fil-lukandi u ristoranti, u wieħed blu li jista' jintuża fil-ħwienet l-oħra.